<classify> WATAHINIWA 947,221 wamesajiliwa kufanya Mtihani wa Kumaliza Elimu ya Msingi PSLE unaofanyika leo na kesho nchini kote huku wakuu wa shule zote wakipewa onyo kutojihusisha na udanganyifu wa mitihani hiyo. Aidha, vituo nane vilivyofungiwa mwaka jana na Baraza la Mitihani Tanzania NECTA baada ya kufanya udanganyifu katika mitihani hiyo, vitaendelea kutumia vituo mbadala vilivyopangiwa hadi baraza hilo litakapojiridhisha kuendelea kutumia vituo hivyo.Akizungumza na waandishi wa habari jana jijini Dar es Salaam, Katibu Mtendaji wa Necta, Dk Charles Msonde pichani alisema mwaka jana Baraza lilifuta matokeo ya shule za msingi zote za Halmashauri ya Chemba mkoani Dodoma, Hazina, New Hazina Kinondoni, Aniny Nndumi, Fountain of Joy Ubungo, Alliance, New Alliance na Kisiwani zote za Mwanza Jiji na Kondoa Integrity Halmashauri Mji wa Kondoa baada ya kufanya udanganyifu.Dk Msonde alisema shule hizo zilifungiwa kusimamia mitihani na kupangiwa vituo mbadala ambavyo vitaendelea kutumiwa na watahiniwa wanaoanza mtihani leo. Alivitaja vituo vitakavyotumiwa kwa Mkoa wa Dar es Salaam, Hazina na New Hazina zitatumia Shule ya Msingi Oysterbay, Fountain of Joy na Aniny Nndumi zitatumia Shule ya Msingi Mbezi. Kwa Mwanza, alieleza kuwa Shule ya Kisiwani itatumia Kituo cha Shule ya Msingi Kakebe, Shule ya Msingi Alliance na New Alliance za Mwanza Jiji kituo kitakuwa Shule ya Msingi Mahina, wakati Shule ya Kondoa Integrity itafanya mtihani katika Shule ya Msingi Bicha. Dk Msonde alisema kati ya watahiniwa waliosajiliwa kufanya mtihani huo mwaka huu 451,235 sawa na asilimia 47.64 ni wavulana, na wasichana ni 495,986 sawa na asilimia 52.36. Watahiniwa 902,262 watafanya mtihani kwa Lugha ya Kiswahili na watahiniwa 44,959 watafanya mtihani kwa Lugha ya Ki- ingereza ambayo wamekuwa wakiitumia kujifunzia.Watahiniwa wenye mahitaji maalumu ni 2,678 kati yao 81 ni wasioona, 780 wenye uoni hafifu, 628 wenye ulemavu wa kusikia, 325 ni wenye ulemavu wa akili na 864 ni wenye ulemavu wa viungo, alisema Dk Msonde. Katibu Mtendaji wa Necta alieleza katika mtihani huo utakuwa na masomo ambayo ni Kiswahili, English Language, Sayansi, Hisabati na Maarifa ya Jamii. Alisema maandalizi kwa ajili ya mtihani huo yamekamilika ikiwamo kusambazwa kwa karatasi za mitihani, fomu maalumu za kujibia mitihani na nyaraka muhimu zinazohusu mtihani huo katika halmashauri na manispaa zote nchini. Alitoa mwito kwa Kamati za Mitihani za Mikoa na Halmashauri na Majiji kuhakikisha kuwa taratibu za uendeshaji wa mitihani ya Taifa zinazingatiwa kwa kuhakikisha mazingira ya vituo kuwa salama, tulivu na kuzuia mianya inayoweza kusa- babisha kutokea kwa udanganyifu.Tunaomba wadau kutoa taarifa katika vyombo husika kila mnapobaini uwepo wa mtu au kikundi cha watu kujihusisha na udanganyifu wa mitihani wa aina yoyote ile, alisema Dk Msonde. Wiki iliyopita, Bunge lilijadili Muswada wa Sheria wa Marekebisho ya Sheria Mbalimbali Namba 5 wa Mwaka 2019 ambao pamoja na mambo mengine umefanya marekebisho katika sheria ya Baraza la Mitihani Tanzania. Katika mabadiliko hayo, watu watakaobainika wamevujisha mitihani watatakiwa kulipa faini Sh milioni 10 au kufungwa jela kifungo cha miaka isiyopungua mitatu au isiyozidi mitano au vyote viwili.Kwa mujibu wa Mwanasheria Mkuu wa Serikali, Profesa Adelardus Kirangi, marekebisho hayo yamekuja kuongeza adhabu kutokana na makosa ya kuvujisha mitihani.  <topic>: kitaifa 